Κάτι περισσότερο από πρόσκληση

Το πρώτο περιοδικό ξεκίνησε με τον **Αλέξη Σολομό**, την **Άννυ Κολτσιδοπούλου**, τον **Μιχάλη Κατσίγερα**, τον **Σπύρο Ευαγγελάτο**, τον **Βάλτερ Πούχνερ**, τον **Κώστα Γεωργουσόπουλο**, την **Λίνα Παπαιωάννου**, την **Ελένη Παπασωτηρίου**, τον **Τάσο Λιγνάδη**, τον **Παύλο Μάτεση** τον **Στρατή Καρρά** κι ύστερα προστέθηκαν ο **Λέανδρος Πολενάκης**, ο **Νίκος Μπαλλής**, ο **Βάιος Παγκουρέλης**, η **Πέγκυ Κουνενάκη**, ο **Πάνος Σκουρολιάκος**, ο **Γιάννης Χρυσούλης**, ο **Διαλεγμένος,** ο **Γιάννης Καραχισαρίδης**, η **Σούλα Αλεξανδροπούλου,** η **Σύσση Καπλάνη**, ο **Γιάννης Σολδάτος** και κείμενα του **Μινωτή**, του **Ληναίου**, του **Χριστοδούλου**, του **Τερζόπουλου**, της **Χαράς Μπακονικόλα**, του **Δημήτρη Μαρωνίτη**, του **Στέλιου Γούτη** κι άλλων πολλών που αποτελούσαν τους εκλεκτούς της εικοσαετίας 70 – 90 του 20ου αιώνα.

Κι έργα θεατρικά πολλά και άρθρα και κριτικές και σχόλια και τη ζωή τη θεατρική την περιούσια, την δύσκολη μα και σπουδαία ολοζώντανη στις παλιές σελίδες, με καλλιτέχνες μεγάλους μυθικών διαστάσεων που αλίμονο οι πιο πολλοί δεν υπάρχουν πια. Εκκινώντας εκείνο το παλιό χρονικό απ’ την καρδιά της δικτατορίας και φτάνοντας το στα στερνά του προηγούμενου αιώνα.

Κι ανοίγει τις σελίδες του το καινούργιο περιοδικό με μια δρασκελιά τριάντα χρόνων και παίρνει αγκαλιά το παλιό και δένονται και γίνονται εκεί μέσα διασταυρώσεις και επαφές, σελίδα τη σελίδα και οι παλιοί συναντιούνται με τους νέους και στις καινούργιες σελίδες είναι ξανά ο **Ευαγγελάτος** ( για λίγο μόνο δυστυχώς ) είναι και ο **Μιχαλακόπουλος** και ο **Τσακίρογλου** και ο **Λεοντής**, ο **Χατζάκης**, ο **Τσιάνος**, ο **Κυριακίδης**, ο **Φέρτης** και η **Γέρου** και η **Πιττακή** και ο **Τερζόπουλος** και ο **Αρμένης** κι άλλοι πολλοί, τριάντα ακόμα, βρίσκοντας τη συνέχεια τους στις νέες σελίδες. Κι απ’ τους δασκάλους της επιστήμης, που στο μεταξύ γεννήθηκε και άνθισε και καρποφόρησε πρώτη η **Χαρά Μπακονικόλα** και μαθήτριες της πολλές νεότερες όπως η **Πόπη Ταράση**, η **Ειρήνη Μουντράκη**, η **Ιωάννα Μπλάτσου**, η **Τόνια Καράογλου**, η **Μαρία Χριστοδούλου** και η οι πιο νέες η **Λυδία Τσακαλάκη**, η **Ζωή Μαμή**, η **Λητώ Σκοπελίτη**, η **Κωνσταντίνα Οικονόμου**, η **Μαρία Καραγιαννοπούλου,** η **Μαρία Δεληγιάννη** κ. ά.

Και στη μέση και στις άκρες εγώ, η αφεντιά μου, δραγουμάνος και ταξιθέτης και τσιλιαδόρος και τροχονόμος και έκθαμβος παρατηρητής όλου αυτού του παράτολμου και ριψοκίνδυνου μετέωρου βήματος, πυρωμένος από τα αμέτρητα καμίνια που οι θεατρικοί μαστόροι δημιουργούν τα μικρά και τα μεγάλα έργα τους, με τους δικούς μου γύρω μου ενισχυμένος, τη **Σμαράγδα Χατζηδάκη**, τη **Μαίη Σεβαστοπούλου**, την **Ξένια Σαφαρή**, την **Σύσση Καπλάνη**, εμείς όλοι λοιπόν σας καλούμε να παραβρεθείτε στην παρουσίαση αυτού του δισυπόστατου, το διαχρονικού του συζεύγματος πενήντα χρόνων ελληνικής θεατρικής ζωής που μαζί όλοι την περάσαμε, την βιώσαμε κι εξακολουθούμε να την παράγουμε και να την απολαμβάνουμε.

Σας καλούμε σ΄ ένα εκδοτικό επίτευγμα πρωτοφανές, σ’ ένα φαινόμενο μοναδικό, στην εμπειρία να δείτε από ένα περιοδικό **200 σελίδων** να αποκαλύπτεται μια τυπωμένη μαρτυρία ενός κοντινού όσο και μακρινού θεατρικού παρελθόντος. Την **Τετάρτη 13 Ιουνίου** στις **8 το βράδυ** στον κήπο του Νομισματικού Μουσείου θα κάνουμε την επίσημη παρουσίαση του τριπλού τεύχους του περιοδικού «**Τ ό π ο ς Θ ε ά τ ρ ο υ**» που περιέχει και **ολόκληρο το σπάνιο συλλεκτικό 5ο τεύχος** του περιοδικού **Θεατρικά** του 1973.

Η παρουσία σας και η υποστήριξη σας θα καθορίσουν αν το εγχείρημα μας έχει κάποια επαφή με την σημερινή θεατρική πραγματικότητα.

**Τόπος Θεάτρου**